PMIndiaData/PMIndiaSum huggingface dataset:
প্রধানমন্ত্রীয়ে ২৬ ডিচেম্বৰত মেজৰ ধ্যানচান্দ জাতীয় ষ্টেডিয়ামত ঐতিহাসিক ‘বীৰ বাল দিৱস’ উপলক্ষে আয়োজিত অনুষ্ঠানত অংশগ্রহণ কৰি

প্রধানমন্ত্রী শ্রী নৰেন্দ্ৰ মোদীয়ে ২৬ ডিচেম্বৰত দুপৰীয়া ১২টা ৩০ মিনিটত মেজৰ ধ্যানচান্দ জাতীয় ষ্টেডিয়ামত ঐতিহাসিক ‘বীৰ বাল দিৱস’ উপলক্ষে আয়োজিত অনুষ্ঠানত অংশগ্রহণ কৰিব। তেওঁ প্রায় ৩০০জন শিশু কীর্তনীয়াৰ সৈতে ‘শবদ কীর্তন’ত অংশ ল'ব। এই বিশেষ আয়োজনত শ্রী মোদীয়ে প্রায় ৩ হাজাৰ ছাত্রছাত্রীৰ কুচকাৱাজৰ সূচনা কৰিব। কেন্দ্রই সাহিবজাদাসকলৰ দৃষ্টান্তমূলক সাহসিকতাৰ কাহিনী দেশৰ সৰু সৰু ল'ৰা-ছোৱালীসহ প্রত্যেক নাগৰিকৰ কাষ পোৱাবলৈ বিভিন্ন অনুষ্ঠানৰ আয়োজন কৰিব, য'ত অংশগ্রহণকাৰীসকলে মতবিনিময়ৰ মাজেৰে নানা তথ্য সংগ্রহ কৰিব। দেশজুৰি স্কুল-কলেজত ৰচনা আৰু প্রশ্নোত্তৰ প্রতিযোগিতা তথা নানা অনুষ্ঠানৰ আয়োজন কৰা হ'ব। ৰে'ল ষ্টেচন, পেট্রোল পাম্প, বিমান বন্দৰসহ সর্বসাধাৰণৰ বাবে বিভিন্ন ঠাইত ডিজিটেল প্রদর্শনীৰ ব্যৱস্থাও কৰা হ'ব। সাহিবজাদাসকলৰ জীৱনৰ কথা আৰু আত্মবলিদানৰ ঘটনা বিশিষ্ট ব্যক্তিয়ে সকলোৰে আগত তুলি ধৰিব। প্রধানমন্ত্রীয়ে ২০২২ৰ ৯ জানুৱাৰী শ্রীগুৰু গোবিন্দ সিংজীৰ প্রকাশ পর্ব উপলক্ষে আয়োজিত অনুষ্ঠানত ২৬ ডিচেম্বৰত ‘বীৰ বাল দিৱস’ উদযাপনৰ কথা ঘোষণা কৰিছিল। শ্রীগুৰু গোবিন্দ সিংজীৰ দুই পুত্র সাহিবজাদা বাবা জোৰাৱাৰ সিংজী আৰু ফতেহ সিংজীৰ শ্বহীদ হোৱাৰ ঘটনাক স্মৰণ কৰিবলৈকে এই উদ্যোগ।
হিমাচল প্ৰদেশ চৰকাৰৰ এবছৰ সম্পূৰ্ণ হোৱা উপলক্ষে ধৰমশালাত জন আভাৰ ৰেলী সম্বোধন প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে হিমাচল প্ৰদেশ চৰকাৰৰ এবছৰ সম্পূৰ্ণ হোৱা উপলক্ষে ধৰমশালাত আজি জন আভাৰ ৰেলী সম্বোধন কৰে। মঞ্চত প্ৰৱেশ কৰাৰ পূৰ্বে প্ৰধানমন্ত্ৰীয়ে চৰকাৰী আঁচনিক লৈ আয়োজিত এখন প্ৰদৰ্শনী পৰিদৰ্শন কৰে। তেওঁ বিভিন্ন আঁচনিৰ উপভোক্তাৰ সৈতেও মতবিনিময় কৰে। জনসভাক সম্বোধন কৰি তেওঁ আধ্যাত্মিকতা আৰু সাহসিকতাৰ ভূমি হিমাচল প্ৰদেশ ৰাজ্যক প্ৰশংসা কৰে। তেওঁ কয় যে ৰাজ্যখনৰ সৈতে প্ৰাক্তন প্ৰধানমন্ত্ৰী প্ৰয়াত অটল বিহাৰী বাজপেয়ীৰ এক বিশেষ সম্পৰ্ক আছে। বিগত এবছৰত বিভিন্ন আঁচনিৰ মাধ্যমেৰে গ্ৰামাঞ্চলৰ জনসাধাৰণৰ কাষ চাপিবলৈ সক্ষম হোৱাৰ বাবে হিমাচল প্ৰদেশ চৰকাৰক প্ৰধানমন্ত্ৰীয়ে প্ৰশংসা কৰে। তেওঁ কয় যে ৰাজ্য চৰকাৰে পৰৱৰ্তী প্ৰজন্মৰ আন্তঃগাথনিৰ ওপৰত গুৰুত্ব আৰোপ কৰিছে। ৰাষ্ট্ৰীয় ঘাইপথ, ৰেলৱে, বিদ্যুত, সৌৰ শক্তি আৰু পেট্ৰোলিয়াম খণ্ডৰ সৈতে জড়িত প্ৰকল্পসমূহৰ কাম ৰাজ্যখনত অব্যাহত আছে। প্ৰধানমন্ত্ৰীয়ে ৰাজ্যখনৰ পৰ্যটন খণ্ডৰ সম্ভাৱনা সন্দৰ্ভত উল্লেখ কৰে। তেওঁ কয় যে ভাৰতলৈ অহা পৰ্যটকৰ সংখ্যা ২০১৩ত ৭০ লাখ আছিল আৰু ২০১৭ত এই সংখ্যা ১ কোটিলৈ বৃদ্ধি হৈছে। একেদৰে ভাৰতত ২০১৩ত অনুমোদিত হোটেলৰ সংখ্যা আছিল প্ৰায় ১২০০খন। এতিয়া ই ১৮০০খনলৈ বৃদ্ধি হৈছে। প্ৰধানমন্ত্ৰীয়ে যোৱা ৪০ বছৰ ধৰি আমাৰ প্ৰাক্তন সেনা-বিষয়াসকলে এক পদবী, এক পেঞ্চনৰ বাবে যুঁজ দি আছিল। কিন্তু তেওঁৰ নেতৃত্বত এনডিএ চৰকাৰে যেতিয়া কাৰ্যভাৰ গ্ৰহণ কৰিলে, তেতিয়াই এই সমস্যাৰ সমাধান ওলাল। প্ৰাক্তন সেনা-বিষয়াৰ কল্যাণৰ বাবে আমি এক পদবী, এক পেঞ্চন আঁচনি ৰূপায়ন কৰিলো। প্ৰধানমন্ত্ৰীয়ে স্বচ্ছতাৰ ক্ষেত্ৰত আগবঢ়োৱা নিদৰ্শনৰ বাবে হিমাচল প্ৰদেশৰ জনসাধৰণক ধন্যবাদ জ্ঞাপন কৰে। তেওঁলোকে স্বচ্ছতাক সংস্কাৰ হিচাপে গ্ৰহণ কৰিছে বুলি তেওঁ উল্লেখ কৰে। ইয়ে ৰাজ্যখনৰ পৰ্যটন ক্ষেত্ৰখনকো উদগণি যোগাব। কেন্দ্ৰীয় চৰকাৰে কিদৰে দুৰ্নীতি নাশ কৰিছে, সেয়াও প্ৰধানমন্ত্ৰীয়ে ৰাইজৰ সন্মুখত ব্যাখ্যা কৰে। তেওঁ কয় যে প্ৰত্যক্ষ লাভ হস্তান্তৰৰ জৰিয়তে দুৰ্নীতি হ্ৰাস কৰা হৈছে আৰু প্ৰায় ৯০,০০০ কোটি টকা ৰাহি কৰা হৈছে।
প্ৰসিদ্ধ প্ৰত্নতত্ববিদ থিৰু আৰ. নাগাস্বামীৰ পৰলোক গমনত প্ৰধানমন্ত্ৰীৰ শোক প্ৰকা

প্ৰসিদ্ধ প্ৰত্নতত্ববিদ থিৰু আৰ. নাগাস্বামীৰ পৰলোক গমনত গভীৰ শোক প্ৰকাশ কৰিছে প্ৰধানমন্ত্ৰী শ্ৰী নৰেন্দ্ৰ মোদীয়ে। তামিল নাডুৰ উজ্জীৱিত সংস্কৃতিৰ জনপ্ৰিয়কৰণত তেওঁ আগবঢ়োৱা অৰিহণাৰ কথা প্ৰধানমন্ত্ৰীয়ে স্মৰণ কৰে। এক বাৰ্তাত প্ৰধানমন্ত্ৰীয়ে কয়; “তামিল নাডুৰ উজ্জীৱিত সংস্কৃতিৰ জনপ্ৰিয়কৰণত তেওঁ আগবঢ়োৱা অৰিহণাৰ কথা আগন্তুক প্ৰজন্মসমূহে কেতিয়াও পাহৰিব নোৱাৰে। ইতিহাস, প্ৰত্নলেখন আৰু প্ৰত্নতত্বৰ প্ৰতি থকা তেওঁৰ অগাধ আগ্ৰহ নিতান্তই উল্লেখনীয় আছিল। তেওঁৰ পৰলোক গমনে ব্যথিত কৰিছে। তেওঁৰ শোকসন্তপ্ত পৰিয়ালবৰ্গলৈ সমবেদনা জনাইছো। ওঁম শান্তি”।
ভাৰত আৰু ছৌদি আৰৱৰ মাজত গৃহ নিৰ্মাণৰ ক্ষেত্রত সহযোগিতাৰ লক্ষ্যৰে স্বাক্ষৰিত বুজাবুজি চুক্তিৰ সন্দৰ্ভত অৱগত কৰিলে কেবিনেটক

প্ৰধানমন্ত্রী শ্রী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্রীয় কেবিনেট বৈঠকত ভাৰত আৰু ছৌদি আৰৱৰ মাজত গৃহ নিৰ্মাণৰ ক্ষেত্রত সহযোগিতাৰ লক্ষ্যৰে ২০১৯ৰ ফেব্ৰুৱাৰীত স্বাক্ষৰিত বুজাবুজি চুক্তিৰ সন্দৰ্ভত অৱগত কৰা হয়৷ এই বুজাবুজি চুক্তি স্বাক্ষৰ কৰাৰ ফলত সুলভ তথা কম আয়ৰ লোকসকলৰ বাবে গৃহ নিৰ্মাণকে ধৰি সংশ্লিষ্ট ক্ষেত্রৰ সৈতে জড়িত কাৰিকৰীগত সহায় আৰু বৃদ্ধি পাব। তদুপৰি, উভয় দেশৰ গৃহ আৰু আন্তঃগাঁথনিমূলক প্ৰকল্পসমূহত বিভিন্ন কর্তৃপক্ষ আৰু সংস্থাৰ অংশগ্ৰহণ আৰু অধিক বৃদ্ধি পাব। গৃহ নির্মাণৰ সৈতে জড়িত আধুনিক নির্মাণ প্ৰযুক্তি উদ্ভাৱন তথা হস্তান্তৰসহ জ্ঞান আৰু অভিজ্ঞতা বিনিময়ৰ লগতে সংশ্লিষ্ট ক্ষেত্রত গৱেষণা আৰু উন্নয়নমূলক কাম-কাজো বৃদ্ধি পাব৷
অন্ধ্ৰ প্ৰদেশৰ প্ৰাক্তন ৰাজ্যপাল শ্ৰীমতী কুমুদবেন যোশীৰ মৃত্যুত শোক প্ৰকাশ  প্ৰধানমন্ত্ৰী

অন্ধ্ৰ প্ৰদেশৰ প্ৰাক্তন ৰাজ্যপাল তথা কেন্দ্ৰীয় মন্ত্ৰী শ্ৰীমতী কুমুদবেন যোশীৰ মৃত্যুত গভীৰ শোক প্ৰকাশ কৰিছে প্ৰধানমন্ত্ৰী শ্ৰী নৰেন্দ্ৰ মোদীয়ে। প্ৰধানমন্ত্ৰীয়ে গুজৰাটী ভাষাত এইদৰে টুইট কৰে; ‘অন্ধ্ৰ প্ৰদেশৰ প্ৰাক্তন ৰাজ্যপাল তথা কেন্দ্ৰীয় মন্ত্ৰী শ্ৰীমতী কুমুদবেন যোশীজীৰ মৃত্যুৰ বাতৰি অতি দুখজনক। নাৰী সবলীকৰণ আৰু জনসেৱাৰ ক্ষেত্ৰত তেওঁৰ অৱদান সদায় স্মৰণীয় হৈ থাকিব। তেওঁৰ পৰিয়াল আৰু গুণমুগ্ধসকলৰ প্ৰতি সমবেদনা জনাইছোঁ। তেওঁৰ আত্মাৰ শান্তি কামনা কৰিছোঁ। ওম শান্তি…’
প্ৰধানমন্ত্ৰীয়ে মহাত্মা জ্যোতিবা ফুলেক তেওঁৰ জয়ন্তীত শ্ৰদ্ধাঞ্জলি অৰ্পণ কৰে

প্ৰধানমন্ত্ৰী শ্ৰী নৰেন্দ্ৰ মোদীয়ে মহান সমাজ সংস্কাৰক, দাৰ্শনিক তথা লেখক মহাত্মা জ্যোতিবা ফুলেক তেওঁৰ জয়ন্তীত শ্ৰদ্ধাঞ্জলি অৰ্পণ কৰে। শ্ৰী মোদীয়ে কয় যে সামাজিক ন্যায়ৰ পুৰোধা আৰু অসংখ্য লোকৰ বাবে আশাৰ স্ৰোত হিচাপে মহাত্মা ফুলেৰ ব্যাপক সন্মান আছে। তেওঁ সামাজিক সমতা, মহিলা সবলীকৰণ আৰু শিক্ষাক উদগণি দিবলৈ অক্লান্ত কাৰ্য কৰিলে। প্ৰধানমন্ত্ৰীয়ে নিজৰ 'মন কী বাত' কাৰ্যক্ৰমৰ জৰিয়তে মহান বিচাৰক জ্যোতিবা ফুলেৰ বিষয়ে নিজৰ মত প্ৰকাশ কৰিছিল, য'ত শ্ৰী মোদীয়ে কৈছিল যে মহাত্মা ফুলেই বালিকাসকলৰ বাবে স্কুল আৰম্ভ কৰিছিল আৰু কন্যা শিশু হত্যাৰ বিৰুদ্ধে মাত মাতিছিল। তেওঁ জল সংকটৰ সমাধানৰ বাবেও অভিযান চলাইছিল। এলানি টুইটত প্ৰধানমন্ত্ৰীয়ে কৈছে: "সামাজিক ন্যায়ৰ পুৰোধা আৰু অসংখ্য লোকৰ বাবে আশাৰ স্ৰোত হিচাপে মহাত্মা ফুলেৰ ব্যাপক সন্মান আছে। তেওঁৰ বহুমুখী ব্যক্তিত্ব আছিল আৰু তেওঁ সামাজিক সমতা, মহিলা সবলীকৰণ আৰু শিক্ষাক উদগণি দিবলৈ অক্লান্ত কাৰ্য কৰিলে। তেওঁৰ জয়ন্তীত তেওঁক শ্ৰদ্ধাঞ্জলি।" "আজি মহাত্মা ফুলেৰ জয়ন্তী আৰু কেইদিনমানতে ১৪ তাৰিখে আম্বেদকাৰ জয়ন্তী। যোৱা মাহত #MannKiBaatত দুয়োকে শ্ৰদ্ধাঞ্জলি অৰ্পণ কৰিছিলো। ভাৰত মহাত্মা ফুলে আৰু ডাঃ বাবাচাহেব আম্বেদকাৰৰ প্ৰতি তেওঁলোকৰ মহান অৱদানৰ বাবে সদায় কৃতজ্ঞ হৈ থাকিব।"
এছিয়া কাপ ২০২২ত পাকিস্তানৰ বিৰুদ্ধে জয়লাভ কৰাৰ বাবে ভাৰতীয় ক্ৰিকেট দলক অভিনন্দন জ্ঞাপন কৰিলে প্ৰধানমন্ত্ৰীয়

প্ৰধানমন্ত্ৰীশ্ৰী নৰেন্দ্ৰ মোদীয়ে এছিয়া কাপ ২০২২ত পাকিস্তানৰ বিৰুদ্ধে জয়লাভ কৰাৰ বাবে ভাৰতীয় ক্ৰিকেট দলটোক অভিনন্দন জনাইছে।শ্ৰী মোদীয়ে কয় যে দলটোৱে চমৎকাৰ দক্ষতা আৰু দৃঢ়তা প্ৰদৰ্শন কৰিছে। প্ৰধানমন্ত্ৰীয়ে টুইট কৰে; "আজিৰ #ndia-এ এক দৰ্শনীয় অল-ৰাউণ্ড প্ৰদৰ্শন আগবঢ়াইছে। দলটোৱে চমৎকাৰ দক্ষতা আৰু দৃঢ়তা প্ৰদৰ্শন কৰিছে। জয়ৰ বাবে তেওঁলোকক অভিনন্দন।"
প্ৰধানমন্ত্ৰীৰ প্ৰধান সচিবে জোশীমঠৰ পৰিস্থিতিৰ উচ্চ স্তৰীয় সমীক্ষা কৰ

প্ৰধানমন্ত্ৰীৰ প্ৰধান সচিব ডাঃ পি কে মিশ্ৰই আজি ৮ জানুৱাৰী, ২০২৩ত জোশীমঠত ভৱন ক্ষতিগ্ৰস্ত হোৱা আৰু ভূমি স্খলনৰ ঘটনাৰ উচ্চ স্তৰীয় সমীক্ষা কৰে। এই সমীক্ষাত ভাৰত চৰকাৰৰ কেবিনেট সচিব, গৃহ সচিব, ভাৰত চৰকাৰৰ জ্যেষ্ঠ বিষয়াসকলৰ লগতে ৰাষ্ট্ৰীয় দুৰ্যোগ প্ৰবন্ধন প্ৰাধিকৰণৰ সদস্য, উত্তৰাখণ্ডৰ মুখ্য সচিব আৰু পুলিচ মহানিৰ্দেশক, জোশীমঠৰ জিলাধিকাৰী আৰু অন্য বিষয়াসকল, উত্তৰাখণ্ডৰ জ্যেষ্ঠ বিষয়া আৰু ভাৰতীয় প্ৰযুক্তি প্ৰতিষ্ঠান ৰুড়কী, ৰাষ্ট্ৰীয় দুৰ্যোগ ব্যৱস্থাপনা প্ৰতিষ্ঠান, ভাৰতীয় ভূবৈজ্ঞানিক সৰ্বেক্ষণ, ৱাডিয়া ইনষ্টিটিউট অফ হিমালয়ান জিঅলজীৰ বিশেষজ্ঞও ভিডিঅ' কনফাৰেঞ্চৰ মাধ্যমত অন্তৰ্ভুক্ত হয়। কোৱা হৈছে যে প্ৰধানমন্ত্ৰী শ্ৰী নৰেন্দ্ৰ মোদী চিন্তিত আৰু তেওঁ মুখ্যমন্ত্ৰীৰ সৈতে পৰিস্থিতিৰ সমীক্ষা কৰিছে। উত্তৰাখণ্ডৰ মুখ্য সচিবে কৈছে যে কেন্দ্ৰীয় বিশেষজ্ঞসকলৰ সহযোগত ৰাজ্য আৰু জিলাৰ বিষয়াসকলে ক্ষেত্ৰৰ পৰিস্থিতিৰ বুজ লৈছে। তেওঁলোকে কয় যে প্ৰায় ৩৫০ মিটাৰ ওখ মাটিৰ পট্টী প্ৰভাৱিত হৈছে। এনডিআৰএফৰ এটা দল আৰু এছডিআৰএফৰ চাৰিটা দল জোশীমঠত গৈ উপস্থিত হৈছে। জিলা প্ৰশাসনে প্ৰভাৱিত পৰিয়ালৰ বাবে ভোজন আশ্ৰয় আৰু সুৰক্ষাৰ পৰ্যাপ্ত ব্যৱস্থাৰে তেওঁলোকক সুৰক্ষিত স্থানলৈ স্থানান্তৰিত কৰাৰ বাবে কাম কৰি আছে। পুলিচ অধীক্ষক আৰু এছডিআৰএফৰ কমাণ্ডেণ্ট ঘটনাস্থলীত নিয়োজিত আছে। জোশীমঠৰ বাসিন্দাসকলক ঘটনাক্ৰমৰ বিষয়ে অৱগত কৰাই থকা হৈছে আৰু তেওঁলোকৰ সহযোগ লৈ থকা হৈছে। লঘু-মজলীয়া-দীৰ্ঘকালীন যোজনা প্ৰস্তুত কৰিবলৈ বিশেষজ্ঞৰ পৰামৰ্শ লৈ থকা হৈছে। ইয়াৰ উপৰিও, সীমা প্ৰবন্ধন সচিব আৰু এনডিএমএৰ চাৰিওজন সদস্যই ৯ জানুৱাৰীত উত্তৰাখণ্ড ভ্ৰমণ কৰিব। তেওঁলোকে সম্প্ৰতি জোশীমঠৰ পৰা উভতি অহা টেকনিকেল দল (এনডিএমএ, এনআইডিএম, এনডিআৰএফ, জিএছআই, এনআইএইচ, ৱাডিয়া প্ৰতিষ্ঠান, আইআইটি ৰুড়কী)ৰ পৰামৰ্শৰ বিস্তৃত সমীক্ষা কৰিব আৰু ৰাজ্য চৰকাৰক পৰিস্থিতিৰ সমাধান কৰিবলৈ তাৎক্ষণিক, লঘু-মজলীয়া-দীৰ্ঘকালীন কাৰ্যব্যৱস্থাৰ ওপৰত পৰামৰ্শ দিব। প্ৰধানমন্ত্ৰীৰ প্ৰধান সচিবে জোৰ দি কৈছে যে প্ৰভাৱিত ক্ষেত্ৰত থকা লোকসকলৰ সুৰক্ষা ৰাজ্যৰ বাবে তাৎক্ষণিক প্ৰাথমিকতা হোৱা উচিত। ৰাজ্য চৰকাৰে প্ৰভাৱিত লোকসকলৰ সৈতে এক স্পষ্ট আৰু নিৰন্তৰ যোগাযোগ স্থাপন কৰা উচিত। ব্যৱহাৰ যোগ্য উপায়ৰ মাধ্যমত পৰিস্থিতি অধিক বেয়া হোৱাটো ৰোধ কৰিবলৈ তাৎক্ষণিক প্ৰয়াস কৰা উচিত। প্ৰভাৱিত ক্ষেত্ৰৰ এক আভ্যন্তৰীণ অনুসন্ধান কৰা উচিত। সকলো কেন্দ্ৰীয় প্ৰতিষ্ঠানৰ বিশেষজ্ঞ- ৰাষ্ট্ৰীয় দুৰ্যোগ প্ৰবন্ধন প্ৰাধিকৰণৰ (এনডিএমএ), ৰাষ্ট্ৰীয় দুৰ্যোগ ব্যৱস্থাপনা প্ৰতিষ্ঠান (এনআইডিএম), ভাৰতীয় ভূবৈজ্ঞানিক সৰ্বেক্ষণ (জিএছআই), ভাৰতীয় প্ৰযুক্তি প্ৰতিষ্ঠান (আইআইটি) ৰুড়কী, ৱাডিয়া ইনষ্টিটিউট অফ হিমালয়ান জিঅলজী (ডব্লিউআইএইচজি), ৰাষ্ট্ৰীয় জল বিজ্ঞান প্ৰতিষ্ঠান (এনআইএইচ) আৰু কেন্দ্ৰীয় ভৱন গৱেষণা প্ৰতিষ্ঠান (চিবিআৰআই)ক "সম্পূৰ্ণ চৰকাৰ" দৃষ্টিভংগীৰ ভাবনাৰে উত্তৰাখণ্ড ৰাজ্যৰ সৈতে লগ হৈ কাম কৰা উচিত। এটা স্পষ্ট সময়বদ্ধ পুনৰ নিৰ্মাণ যোজনা প্ৰস্তুত কৰা উচিত। নিৰন্তৰ ভূমিকম্পৰ নিৰীক্ষণ কৰা উচিত। এই ঘটনাৰ সৈতে সংগতি ৰাখি জোশীমঠৰ বাবে দুৰ্যোগৰ প্ৰতি এক সংবেদনশীল চহৰ বিকাশ যোজনাও বিকশিত কৰা উচিত।
কেন্দ্ৰীয় মন্ত্ৰীসভাই কলকাতাৰ জোকাত থকা ৰাষ্ট্ৰীয় খোৱাপানী, স্বচ্ছতা আৰু মানদণ্ড কেন্দ্ৰৰ নাম সলাই ‘ডঃ শ্যামা প্ৰসাদ মুখাৰ্জী ৰাষ্ট্ৰীয় জল আৰু স্বচ্ছতা প্ৰতিষ্ঠান (এছপিএম-নিৱাস)’ কৰাক কাৰ্যোত্তৰ মঞ্জুৰী দিয়ে

মাননীয় প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত কেন্দ্ৰীয় মন্ত্ৰীসভাই কলকাতাৰ জোকাত থকা ৰাষ্ট্ৰীয় খোৱাপানী, স্বচ্ছতা আৰু মানদণ্ড কেন্দ্ৰৰ নাম সলাই 'ডঃ শ্যামা প্ৰসাদ মুখাৰ্জী ৰাষ্ট্ৰীয় জল আৰু স্বচ্ছতা প্ৰতিষ্ঠান (এছপিএম-নিৱাস)' কৰাক কাৰ্যোত্তৰ মঞ্জুৰী দিছে। এই প্ৰতিষ্ঠানক কলকাতা, পশ্চিমবংগৰ জোকা, ডায়মণ্ড হাৰ্বাৰ ৰোডত ৮.৭২ একৰ ভূমিত স্থাপন কৰা হৈছে। এই প্ৰতিষ্ঠানৰ পৰিকল্পনা প্ৰশিক্ষণ কাৰ্যক্ৰমৰ মাধ্যমত জন স্বাস্থ্য ইঞ্জিনিয়াৰিং, খোৱাপানী, স্বচ্ছতা আৰু চাফ-চিকুণতাৰ ক্ষেত্ৰত ৰাজ্য/কেন্দ্ৰ শাসিত প্ৰদেশত ক্ষমতা বিকশিত কৰা এটা প্ৰধান প্ৰতিষ্ঠান হিচাপে কৰা হৈছে। এই ক্ষমতাৰাজিৰ পৰিকল্পনা কেৱল স্বচ্ছ ভাৰত মিছন আৰু জল জীৱন মিছনৰ ৰূপায়ণত লগা ফ্ৰণ্ট-লাইন কৰ্মশক্তিৰ বাবে কৰা হৈছে এনে নহয়, বৰং গ্ৰামীণ আৰু চহৰীয়া দুয়োটা স্তৰৰ স্থানীয় নিকায়ৰ প্ৰতিনিধিৰ বাবেও কৰা হৈছে। এই অনুসৰি প্ৰশিক্ষণ আন্তঃগাঁথনি, আৰএণ্ডডি ব্লক আৰু এক আৱাসিক পৰিসৰসহ উপযুক্ত বুনিয়াদী আন্তঃগাঁথনি বিকশিত কৰা হৈছে। এই প্ৰতিষ্ঠানত প্ৰশিক্ষণৰ সুবিধাৰ বাবে জল, স্বচ্ছতা আৰু চাফ-চিকুণতা (প্ৰক্ষালন) প্ৰযুক্তিৰ ৱৰ্কিং আৰু লঘু মডেলো স্থাপন কৰা হৈছে। ডঃ শ্যামা প্ৰসাদ মুখাৰ্জী পশ্চিমবংগৰ সবাতোকৈ যোগ্য সুসন্তানৰ অন্যতম আৰু ৰাষ্ট্ৰীয় একতাত অগ্ৰণী, ঔদ্যোগীকৰণৰ বাবে প্ৰেৰণা আৰু এজন প্ৰতিষ্ঠিত বিদ্বান তথা শিক্ষাবিদ আছিল। তেওঁ কলকাতা বিশ্ববিদ্যালয়ৰ সবাতোকৈ কম বয়সৰ কুলপতিও আছিল। ডঃ শ্যামা প্ৰসাদ মুখাৰ্জীৰ নামেৰে এই প্ৰতিষ্ঠানৰ নামকৰণ কৰা কাৰ্যই অসংখ্য হিতধাৰকক অনুপ্ৰাণিত কৰিব যে তেওঁলোকে ডঃ মুখাৰ্জীৰ সততা, সংহতিৰ মূল্যবোধক আঁকোৱালি ল'ব আৰু প্ৰতিষ্ঠানৰ কাম-কাজৰ লোকাচাৰত নিজৰ সংকল্পবদ্ধতা ৰক্ষা কৰি তেওঁক প্ৰকৃত সন্মান দিব। ডিচেম্বৰ, ২০২২ত প্ৰধানমন্ত্ৰীৰ দ্বাৰা এই প্ৰতিষ্ঠানৰ উদ্ঘাটন কৰা হয়।
ভাৰত আৰু কলম্বিয়াৰ মাজত বিনিয়োগৰ প্রসাৰ আৰু সুৰক্ষা সন্দৰ্ভত ২০০৯ৰ ১০ নৱেম্বৰত স্বাক্ষৰিত চুক্তিৰ যৌথ ঘোষণাপত্রৰ ব্যাখ্যাৰ প্রস্তাৱত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত ভাৰত আৰু কলম্বিয়াৰ মাজত বিনিয়োগৰ প্রসাৰ আৰু সুৰক্ষা সন্দৰ্ভত ২০০৯ৰ ১০ নৱেম্বৰত স্বাক্ষৰিত চুক্তিৰ যৌথ ঘোষণাপত্রৰ ব্যাখ্যাৰ প্রস্তাৱত অনুমোদন জনায়। এই সহযোগিতা চুক্তিখনৰ সম্পর্কত দুয়োদেশৰ ফালৰ পৰা প্রয়োজনীয় ব্যাখ্যা আৰু ঘোষণাৰ জৰিয়তে বিনিয়োগকাৰীৰ সংজ্ঞা, বিনিয়োগৰ সংজ্ঞা. স্বচ্চ আৰু সমতাপূৰ্ণ চুক্তি(FET), ৰাষ্ট্ৰীয় চুক্তি আৰু দেশৰ হিতকৰ চুক্তি, বাজেয়াপ্তকৰণ, বিনিয়োগ-ৰাজ্যিক বিবাদ নিষ্পত্তিকৰণ ব্যৱস্থা আৰু লাভালাভৰ অস্বীকাৰ ইত্যাদিৰ দৰে যাৱতীয় বিষয় আৰু স্পষ্ট কৰি তোলা হ’ব। বিনিয়োগৰ প্রসাৰ আৰু সুৰক্ষাৰ ক্ষেত্রত এই ঘোষণাপত্রৰ বিশেষ গুৰুত্ব আছে বুলি কেবিনেটে ধাৰণা কৰিছে।
ইউক্ৰেইনৰ সংকট আৰু ‘অপাৰেশ্যন গংগা’ সন্দৰ্ভত সদনত সুস্থ আলোচনা অনুষ্ঠিত কৰাৰ বাবে প্ৰধানমন্ত্ৰীৰ প্ৰশংসা

শেহতীয়া দিন দিয়েকত সদনত ইউক্ৰেইনৰ সংকট আৰু ‘অপাৰেশ্যন গংগা’ সন্দৰ্ভত সুস্থ আলোচনা অনুষ্ঠিত কৰাৰ বাবে প্ৰশংসা কৰিছে প্ৰধানমন্ত্ৰী শ্ৰী নৰেন্দ্ৰ মোদীয়ে। তেওঁ সংসদৰ সন্মানীয় সদস্যসকলে তেওঁলোকৰ দৃষ্টিভংগী দাঙি ধৰি আলোচনাক সমৃদ্ধি প্ৰদান কৰাৰ বাবে কৃতজ্ঞতা জ্ঞাপন কৰে। প্ৰতিকূল পৰিস্থিতিত আমাৰ সহ নাগৰিকসকৰ সুৰক্ষা আৰু কল্যাণৰ বাবে চিন্তা কৰাটো আমাৰ সমূহীয়া কৰ্তব্য হোৱা উচিত বুলিও মন্তব্য কৰে। এই সন্দৰ্ভত প্ৰকাশ কৰা এলানি বাৰ্তাত প্ৰধানমন্ত্ৰীয়ে কয়; “শেহতীয়া দিন দিয়েকত ইউক্ৰেইনৰ সংকট আৰু ‘অপাৰেশ্যন গংগা’ৰ জৰিয়তে আমাৰ নাগৰিকসকলক ওভতাই অনাৰ বাবে ভাৰতে গ্ৰহণ কৰা পদক্ষেপ সন্দৰ্ভত হোৱা এলানি সুস্থ আলোচনাৰ প্ৰত্যক্ষদৰ্শী হ’ল সংসদ। সাংসদসকলে তেওঁলোকৰ দৃষ্টিভংগী প্ৰকট কৰি আলোচনাক সমৃদ্ধি প্ৰদান কৰাৰ বাবে মই কৃতজ্ঞতা জ্ঞাপন কৰিছো”। “বৈদেশিক নীতিৰ প্ৰসংগত আলোচনাৰ সময়ত কেনেকৈ সকলোৱে সহমতৰ আধাৰত ইতিবাচক আলোচনাৰ নিদৰ্শন দাঙি ধৰি আলোচনাক মহীয়ান কৰি তোলে। এনে একমত্যই বিশ্ব প্ৰেক্ষাপটত ভাৰতৰ বাবে শুভ সংকেত কঢ়িয়াই আনে”। “প্ৰতিকূল পৰিস্থিতিত পৰা আমাৰ সহ-নাগৰিকসকলৰ সুৰক্ষা আৰু কল্যাণ সাদানৰ বাবে আহোপুৰুষাৰ্থ কৰাটো আমাৰ সমূহীয়া কৰ্তব্য আৰু সেয়া নিশ্চিত কৰাৰ বাবে যি কৰিব লাগে সকলোখিনি কৰিবলৈ ভাৰত চৰকাৰ বদ্ধ পৰিকৰ”।
প্ৰধানমন্ত্ৰীয়ে মৰিচাছৰ প্ৰধানমন্ত্ৰীৰ সৈতে আলোচনাত মিলিত হ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি মৰিচাছৰ প্ৰধানমন্ত্ৰী শ্ৰী প্ৰবিন্দ কুমাৰ জগনাথৰ সৈতে আলোচনাত মিলিত হয়। প্ৰধানমন্ত্ৰী মোডীৰ গুজৰাট ভ্ৰমণৰ সময়ছোৱাত বিভিন্ন অনুষ্ঠানত দুয়োগৰাকী নেতাই বাৰ্তালাপ কৰে। প্ৰধানমন্ত্ৰী মোডীয়ে এইদৰে টুইট কৰিছে: "মৰিচাছৰ প্ৰধানমন্ত্ৰী শ্ৰী প্ৰবিন্দ কুমাৰ জগনাথৰ সৈতে এক গঠনমূলক আলোচনাত মিলিত হ’লো। আমি বিভিন্ন ক্ষেত্ৰত ভাৰত আৰু মৰিচাছৰ মাজত দ্বিপাক্ষিক সহযোগিতা অধিক গভীৰ কৰা সন্দৰ্ভত কথা-বতৰা পাতো।"
সংস্কৃতত ক্ৰিকেট ধাৰাভাষ্য প্ৰদানৰ প্ৰচেষ্টাৰ শলাগ প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে সংস্কৃত ভাষাত ক্ৰিকেট ধাৰাভাষ্য প্ৰদানৰ বাবে নাগৰিকসকলে গ্ৰহণ কৰা প্ৰচেষ্টাৰ শলাগ লৈছে৷ তেওঁ নিজৰ মন কী বাত এটা ক্লিপো শ্বেয়াৰ কৰে, য’ত তেওঁ কাশীত একেধৰণৰ প্ৰচেষ্টা শ্বেয়াৰ কৰিছিল। এগৰাকী নাগৰিকৰ এটা টুইটৰ উদ্ধৃতি দি প্ৰধানমন্ত্ৰীয়ে কয়, “এইটো দেখি উৎসাহী হৈছো…এই প্ৰচেষ্টা গ্ৰহণ কৰা সকললৈ অভিনন্দন। যোৱা বছৰ #MannKiBaatৰ এটা অনুষ্ঠানৰ সময়ত মই কাশীতো একেধৰণৰ প্ৰচেষ্টা শ্বেয়াৰ কৰিছিলো। সেইটোও লগতে শ্বেয়াৰ কৰিছো৷”
মহান ৰাজ্য অৰুণাচল প্ৰদেশৰ বাবে কাম কৰি আৰু ইয়াৰ প্ৰকৃত সম্ভাৱনাক বাস্তৱায়িত কৰাত সহায় কৰাটো এক গৌৰৱৰ কথা: প্ৰধানমন্ত্ৰী

প্ৰধানমন্ত্ৰীয়ে অৰুণাচলৰ উন্নয়নমূলক কাম সন্দৰ্ভত জনসাধাৰণৰ মতামতৰ প্ৰতি সঁহাৰি জনায় প্ৰধানমন্ত্ৰী শ্ৰী নৰেন্দ্ৰ মোদীয়ে কালি তেওঁৰ দ্বাৰা আৰম্ভ কৰা উন্নয়নমূলক পদক্ষেপৰ শলাগ লোৱাৰ বাবে টুইটাৰত ৰাইজৰ প্ৰতি সঁহাৰি জনাইছে। কালি প্ৰধানমন্ত্ৰীয়ে ইটানগৰৰ ডনি প’লো বিমানবন্দৰ উদ্বোধন কৰাৰ লগতে ৬০০ মেগাৱাট শক্তিৰ কামেং জলবিদ্যুৎ কেন্দ্ৰ দেশবাসীৰ বাবে উচৰ্গা কৰে। উত্তৰ-পূবত বিমান সংযোগৰ ব্যাপক বৃদ্ধিৰ সন্দৰ্ভত এটা মন্তব্যৰ বাবে প্ৰধানমন্ত্ৰীয়ে কয়,“হয় উত্তৰ-পূবৰ সংযোগৰ ক্ষেত্ৰত ই এক বৃহৎ পৰিৱৰ্তন। ইয়াৰ দ্বাৰা অধিক পৰ্যটকে ভ্ৰমণ কৰিবলৈ সক্ষম হ’ব আৰু উত্তৰ-পূবৰ লোকসকলে আন অঞ্চললৈ সহজে যাত্ৰা কৰিব পাৰিব।” যেতিয়া এজন নাগৰিকে ৰাজ্যখনৰ উন্নয়নৰ বাবে প্ৰধানমন্ত্ৰীৰ দায়বদ্ধতাক আলোকপাত কৰিছিল, তেতিয়া শ্ৰী মোদীয়ে এইদৰে ইয়াৰ উত্তৰ দিয়ে,‘অৰুণাচল প্ৰদেশৰ জনসাধাৰণ ব্যতিক্ৰমী। তেওঁলোকৰ দেশপ্ৰেমৰ মনোভাৱ অদম্য। এই মহান ৰাজ্যখনৰ বাবে কাম কৰা আৰু ইয়াৰ প্ৰকৃত সম্ভাৱনা উপলব্ধি কৰাত সহায় কৰাটো এক সন্মানৰ কথা।”
শ্ৰী এন চি দেব্বৰ্মাৰ মৃত্যুত শোক প্ৰকাশ প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে ত্ৰিপুৰাৰ মন্ত্ৰী তথা ৰাজনৈতিক নেতা শ্ৰী এন চি দেববৰ্মাৰ মৃত্যুত শোক প্ৰকাশ কৰিছে। শ্ৰী মোদীয়ে এটা টুইটত কয়: "সদায় জনসাধাৰণৰ উন্নতিৰ বাবে কাম কৰা শ্ৰী এন চি দেব্বৰ্মাজীক তৃণমূল পৰ্যায়ত কাম কৰা এজন কঠোৰ পৰিশ্ৰমী ৰাজনৈতিক নেতা হিচাপে অনাগত প্ৰজন্মই স্মৰণ কৰিব। ত্ৰিপুৰাৰ প্ৰগতিত তেওঁ গুৰুত্বপূৰ্ণ অৱদান আগবঢ়াইছিল। তেওঁৰ মৃত্যুত মই অত্যন্ত দুখিত। তেওঁৰ পৰিয়াল আৰু সমৰ্থকসকলৰ প্ৰতি গভীৰ সমবেদনা। ঔঁম শান্তি। '
ছৌদি আৰৱৰ ৰাজকুমাৰৰ ভাৰত ভ্ৰমণৰ সময়চোৱাত স্বাক্ষৰিত হোৱা বুজাবুজিৰ চুক্তি/চুক্তিসমূহৰ তালিকা

ক্ৰমিক নং চুক্তি/বুজাবুজি চুক্তিৰ নাম ভাৰতৰ পক্ষৰ পৰা বিনিময় ছৌদি আৰৱৰ পক্ষৰ পৰা বিনিময় ১ ভাৰত গণৰাজ্য আৰু ছৌদি আৰৱৰ চৰকাৰৰ মাজত ৰাষ্ট্ৰীয় বিনিয়োগ আৰু আন্তঃগাঁথনি পুঁজিত বিনিয়োগৰ বুজাবুজিৰ চুক্তিপত্ৰ শ্ৰীমতী সুষমা স্বৰাজ, বৈদেশিক পৰিক্ৰমা মন্ত্ৰী এইচ.ই. খালিদ আল ফালিহ, শক্তি, উদ্যোগ আৰু খনিজ সম্পদ বিভাগৰ মন্ত্ৰী ২ ভাৰত গণৰাজ্যৰ পৰ্যটন মন্ত্ৰ্যালয় আৰু ছৌদি আৰৱৰ পৰ্যটন তথা ৰাষ্ট্ৰীয় ঐতিহ্যৰ ছৌদি আয়োগৰ মাজত পৰ্যটনৰ ক্ষেত্ৰত সহযোগিতাৰ বাবে হোৱা বুজাবুজিৰ চুক্তিপত্ৰ শ্ৰী টি এছ তিৰুমূৰ্তি, সচিব (ইআৰ) এইচ. ই. আডেল আল–জুবেইৰ, বৈদেশিক পৰিক্ৰমাৰ ৰাজ্যিক মন্ত্ৰী ৩ ভাৰত গণৰাজ্য আৰু ছৌদি আৰৱৰ চৰকাৰৰ মাজত গৃহ নিৰ্মাণৰ সহযোগিতাৰ ক্ষেত্ৰত বুজাবুজিৰ চুক্তিপত্ৰ শ্ৰী আহমেদ জাভেদ, ছৌদি আৰৱৰ ভাৰতীয় ৰাষ্ট্ৰদূত এইচ.ই. ডঃ মাজিদ বিন আব্দুল্লাহ আল কুৰেশ্বি, বাণিজ্য আৰু বিনিয়োগ বিভাগৰ মন্ত্ৰী ৪ ভাৰত গণৰাজ্যৰ ইনভেষ্ট ইণ্ডিয়া আৰু ছৌদি আৰৱৰ ছৌদি আৰবিয়ান জেনেৰেল ইনভেষ্টমেণ্ট অথ’ৰিটীৰ মাজত দ্বিপাক্ষিক বিনিয়োগ সম্পৰ্ক বৃদ্ধিৰ বাবে হোৱা পৰিকাঠামো সহযোগিতা কাৰ্যসূচী শ্ৰী আহমেদ জাভেদ, ছৌদি আৰৱৰ ভাৰতীয় ৰাষ্ট্ৰদূত এইচ.ই. ডঃ মাজিদ বিন আব্দুল্লাহ আল কুৰেশ্বি, বাণিজ্য আৰু বিনিয়োগ বিভাগৰ মন্ত্ৰী ৫ শ্ৰব্য–দৃশ্য কাৰ্যসূচীৰ বিনিময়ৰ বাবে প্ৰচাৰ ভাৰতী, নতুন দিল্লী, ভাৰত আৰু ছৌদি আৰৱৰ ছৌদি ব্ৰডকাষ্টিং কৰ্প’ৰেচন (এছবিচি)ৰ মাজত সহযোগিতাৰ বাবে হোৱা বুজাবুজিৰ চুক্তিপত্ৰ শ্ৰী আহমেদ জাভেদ, ছৌদি আৰৱৰ ভাৰতীয় ৰাষ্ট্ৰদূত এইচ.ই. ডঃ মাজিদ বিন আব্দুল্লাহ আল কুৰেশ্বি, বাণিজ্য আৰু বিনিয়োগ বিভাগৰ মন্ত্ৰী টোকাঃ উপৰোক্তসমূহৰ উপৰিও ছৌদি পক্ষই আন্তৰ্জাতিক সৌৰ সহযোগিতা (আইএছএ)ৰ পৰিকাঠামো চুক্তিতো স্বাক্ষৰ কৰে৷
কেৰালা পিৰাৱী দিৱসৰ শুভেচ্ছা জ্ঞাপন প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে আজি কেৰালা পিৰাৱী দিৱস উপলক্ষে ৰাজ্যবাসীক শুভেচ্ছা জ্ঞাপন কৰে। প্ৰধানমন্ত্ৰীয়ে এক টুইটযোগে কয়; "কেৰালা পিৰাৱী দিৱসৰ শুভেচ্ছা জনাইছোঁ। কেৰালা সদায়েই ইয়াৰ মনোমোহা প্ৰাকৃতিক দৃশ্যপট আৰু মানুহৰ পৰিশ্ৰমী প্ৰকৃতিৰ বাবে ব্যাপকভাৱে প্ৰশংসিত। কেৰালাৰ প্ৰতিগৰাকী লোক তেওঁলোকৰ বিভিন্ন প্ৰচেষ্টাত সফল হওঁক। "
কেনিয়াৰ নাইৰোবিত শ্ৰী কচি লেভা পেটেল সমাজৰ ৰূপালী জয়ন্তী উদযাপন অনুষ্ঠানত ভিডিঅ’ কনফাৰেন্সযোগে প্ৰধানমন্ত্ৰীৰ ভাষণ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি কেনিয়াৰ নাইৰোবিত শ্ৰী কচি লেভা পেটেল সমাজৰ ৰূপালী জয়ন্তী উদযাপন অনুষ্ঠানত ভিডিঅ’ কনফাৰেন্সযোগে ভাষণ আগবঢ়ায়। এই উপলক্ষে ভাষণত প্ৰধানমন্ত্ৰীয়ে বিভিন্ন কল্যানমুলক কাম-কাজৰ লগতে পূব এছিয়াৰ উন্নয়নত কচি লেভা পেটেল সমাজৰ অৱদানৰ প্ৰশংসা কৰে। তেওঁ লগতে কেনিয়াৰ স্বাধীনতা আন্দোলনত ভাৰতীয় সমূদায়ৰ ভূমিকা কথাও দোঁহাৰে। প্ৰধানমন্ত্ৰীয়ে সামগ্ৰিক উন্নয়নৰ দিশত কচি সমাজৰ অৱদান, বিশেষকৈ ২০০১ চনত কচ্চৰ ভূমিকম্পৰ পাছত তাৰ পুনৰনিৰ্মাণ আৰু পীড়িতসকলৰ পুনঃসংস্থাপনৰ ক্ষেত্ৰত তেওঁলোকে পালন কৰা ভূমিকাৰ শলাগ লয়। তেওঁ কয়, ‘এসময়ত মৰুভূমি বুলি বিবেচনা কৰা কচ্চ এতিয়া পৰ্যটকৰ মুল গন্তব্য স্থানলৈ পৰিণত হ’ল।’ প্ৰধানমন্ত্ৰীয়ে প্ৰসংগক্ৰমে তেওঁ গুজৰাটৰ মুখ্যমন্ত্ৰী হিচাপে কাৰ্যনিৰ্বাহ কৰি থকা অৱস্থাত নৰ্মদাৰ পানী সুদূৰ কচ্চলৈকে লৈ যোৱাৰ বাবে গ্ৰহণ কৰা প্ৰচেষ্টা কথা উল্লেখ কৰে। প্ৰধানমন্ত্ৰীয়ে কেন্দ্ৰীয় আৰু ৰাজ্য চৰকাৰে অঞ্চলটোৰ উন্নয়নৰ অৰ্থে গ্ৰহণ কৰা বিভিন্ন উন্নয়নমুলক কামৰো আলোকপাত কৰে। তেওঁ কয় “বিগত বছৰসমূহত এই অঞ্চলটো কোটি কোটি টকা বিনিয়োগ কৰা হৈছে। তেওঁ লগতে গুজৰাটৰ কচ্চ আৰু যমনগৰৰ মাজত চলিব লগীয়া প্ৰস্তাৱিত আৰঅ’- আৰঅ’ সেৱাত হোৱা সমাগমৰ সন্দৰ্ভতো সদৰি কৰে।” প্ৰধানমন্ত্ৰীয়ে ভাৰত আৰু আফ্ৰিকাৰ দেশসমূহৰ মাজত ঘনিষ্ঠ সম্পৰ্কত গুৰুত্ব আৰোপ কৰে। তেওঁ কয়, “শেহতীয়াকৈ ভাৰতত ভাৰত আফ্ৰিকা সন্মিলন আৰু আফ্ৰিকা ডেভেলপমেণ্ট বেংকৰ এখন বৈঠক অনুষ্ঠিত হয়”। তেওঁ লগতে উল্লেখ কৰে যে চলিত চৰকাৰৰ কাৰ্যকালতে ৰাষ্ট্ৰপতি, উপ-ৰাষ্ট্ৰপতি আৰু প্ৰধানমন্ত্ৰী হিচাপে তেওঁ নিজে বিভিন্ন কাৰণত ২০ বাৰতকৈ অধিক আফ্ৰিকাৰ বিভিন্ন দেশ ভ্ৰমণ কৰিছে। ভাষণ প্ৰসংগত প্ৰধানমন্ত্ৰীয়ে অনুষ্ঠানত সমবেত লোকসকলৰ ভিতৰত যিসকলে এতিয়া ভাৰত ভ্ৰমণৰ বাবে অহা নাই, তেওঁলোকক ২০১৯ৰ জানুৱাৰীত অনুষ্ঠিত হ’ব লগা কুম্ভমেলালৈ আমন্ত্ৰণ জনায় আু ভাৰতৰ সাংস্কৃতিত আৰু আধ্যাত্মিক দিশৰ অভিজ্ঞতা অৰ্জন কৰিবলৈ কয়। প্ৰধানমন্ত্ৰী শ্ৰী নৰেন্দ্ৰ মোদীয়ে নাইৰোবিৰ শ্ৰী কচি লেভা পেটেল সমাজৰ ৰূপালী জয়ন্তী উদযাপন উপলক্ষে পশ্চিম চৌহদত সমবেত লোকসকলক অভিনন্দন জ্ঞাপন কৰে।
আৰ্কবিছপ এমিৰিটাছ ডেচমণ্ড টুটুৰ মৃত্যুত শোক প্ৰকাশপ্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে আৰ্কবিছপ এমিৰিটাছ ডেচমণ্ড টুটুৰ মৃত্যুত গভীৰ শোক প্ৰকাশ কৰিছে। এক টুইটযোগে প্ৰধানমন্ত্ৰীয়ে কয়; “আৰ্কবিছপ এমিৰিটাছ ডেচমণ্ড টুটু বিশ্বব্যাপী অসংখ্য লোকৰ বাবে এক পথপ্ৰদৰ্শক আলোকসজ্জা আছিল। মানৱীয় মৰ্যাদা আৰু সমতাৰ ওপৰত তেওঁৰ গুৰুত্ব সদায় স্মৰণীয় হৈ থাকিব। তেওঁৰ মৃত্যুত মই গভীৰভাৱে দুখিত আৰু তেওঁৰ সকলো অনুৰাগীলৈ মোৰ আন্তৰিক সমবেদনা জ্ঞাপন কৰিছো। ঈশ্বৰে তেওঁৰ আত্মাক শান্তি দিয়ক। ”
ৰাষ্ট্ৰীয় বৃত্তিমূলক প্ৰশিক্ষণ পৰিষদ, এচিভিটি আৰু ৰাষ্ট্ৰীয় দক্ষতা বিকাশ অভিকৰণ, এনএছডিএক একত্ৰীকৰণ কৰি ৰাষ্ট্ৰীয় বৃত্তিমূলক শিক্ষা আৰু প্ৰশিক্ষণ পৰিষদ, এনচিভিইটি প্ৰতিষ্ঠাত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত দেশৰ দক্ষতা বিকাশত অৰিহণা যোগোৱা ৰাষ্ট্ৰীয় বৃত্তিমূলক প্ৰশিক্ষণ পৰিষদ (এচিভিটি) আৰু ৰাষ্ট্ৰীয় দক্ষতা বিকাশ অভিকৰণ (এনএছডিএ)ক একত্ৰীকৰণ কৰি ৰাষ্ট্ৰীয় বৃত্তিমূলক শিক্ষা আৰু প্ৰশিক্ষণ পৰিষদ (এনচিভিইটি) প্ৰতিষ্ঠাৰ সিদ্ধান্তত অনুমোদন জনায়। এনচিভিইটিয়ে হস্ৰম্যাদী আৰু দীর্ঘম্যাদী ক্ষেত্রত বৃত্তিমূলক শিক্ষা আৰু প্রশিক্ষণৰ সৈতে জড়িত প্ৰতিষ্ঠানসমূহক নিয়ন্ত্রণ আৰু এনে সংস্থাৰ কামৰ ন্যূনতম মান স্থিৰ কৰিব। প্ৰতিষ্ঠানটিৰ প্রাথমিক কাম হ’ব- বৃত্তিমূলক আৰু দক্ষতা বিকাশমূলক বিভিন্ন সংস্থাৰ কামৰ মূল্যায়ন কৰা, তেওঁলোকক পুৰস্কাৰ প্রদান আৰু তথ্য সংগ্রহকাৰী সংস্থাৰ স্বীকৃতি প্রদান আৰু নিয়ন্ত্রণ কৰা; বিভিন্ন সংস্থা আৰু দক্ষতা বিকাশ পৰিষদৰ কর্তৃপক্ষক প্রশিক্ষণপ্রাপ্ত ব্যক্তিৰ দক্ষতা মানৰ অনুমোদনৰ কাম কৰা; বৃত্তিমূলক প্রশিক্ষণ প্রদানকাৰী সংস্থাসমূহক পৰোক্ষভাবে নিয়ন্ত্রণৰ দায়িত্ব পালন; এনে ধৰণৰ কামৰ বিষয়ে গৱেষণা আৰু প্রচাৰ কৰা; অভিযোগ নিষ্পত্তি কৰা। প্রস্তাৱিত এই পৰিষদত কাৰ্যবাহী আৰু অনা-কাৰ্যবাহী সদস্যসহ এজন অধ্যক্ষ থাকিব। যিহেতু, এই দুয়োটা প্ৰতিষ্ঠানক একত্ৰিত কৰি এনচিভিইটি প্ৰতিষ্ঠা কৰা হ’ব, সেয়েহে দুয়োটা প্ৰতিষ্ঠানৰ বিভিন্ন আন্তঃগাঁথনি আৰু সম্পদ এই প্ৰতিষ্ঠানত ব্যৱহাৰ কৰিব পাৰিব। ইয়াৰ উপৰি এই প্ৰতিষ্ঠানৰ কামৰ সুবিধাৰ প্ৰতি লক্ষ্য ৰাখি নতুনকৈ কেইটামান পদ সৃষ্টি কৰা হ’ব। প্রতিষ্ঠানগত সংস্কাৰৰ এই প্ৰচেষ্টাৰ ফলত দক্ষতা উন্নয়ন সম্পৰ্কীয় কাম-কাজৰ গুণমান আৰু প্রাসংগিকতাৰ দিশটোও বিশেষভাৱে গুৰুত্ব আৰোপ কৰা সম্ভৱ হ’ব। উল্লেখ্য যে বৃত্তিমূলক শিক্ষা আৰু প্রশিক্ষণৰ ক্ষেত্রত ব্যক্তিগত বিনিয়োগ আৰু নিয়োগকাৰীসকলো আগুৱাই আহিব। সামগ্রিকভাবে ভাৰতক বিশ্বৰ কর্মদক্ষতাৰ ৰাজধানী হিচাপে গঢ়ি তোলাৰ ক্ষেত্ৰত প্রধানমন্ত্রীৰ ঘোষিত কর্মসূচী ৰূপায়ণৰ প্ৰতি নতুন প্ৰতিষ্ঠানটিয়ে বিশেষ ভূমিকা পালন কৰিব। আমাৰ দেশত দক্ষতাভিত্তিক শিক্ষা প্রণালীক আৰু অধিক প্রেৰণা যোগোৱাৰ লগতে ছাত্র-ছাত্রীসকলে দক্ষতাকেন্দ্রিক শিক্ষা পাঠ্যক্রমৰ প্রতি অধিক আকৃষ্ট হ’ব। দক্ষ কর্মীবাহিনীৰ নিৰবচ্ছিন্ন সৰবৰাহৰ ফলত আমাৰ দেশত উদ্যোগ আৰু সেৱাপ্ৰদানকাৰী সংস্থাসমূহৰ বাবে ব্যৱসায়ৰ সুবিধা বৃদ্ধি পাব।
প্ৰধানমন্ত্ৰীৰ ছুইডেনৰ প্ৰধানমন্ত্ৰীৰ সৈতে বৈঠক

প্ৰধানমন্ত্ৰী শ্ৰী নৰেন্দ্ৰ মোদী দ্বিতীয় ভাৰত-নৰ্ডিক শিখৰ সন্মিলনৰ সময়ত কোপেনহেগেনত ছুইডেনৰ প্ৰধানমন্ত্ৰী মহামহিম শ্ৰীমতী মেগডেলিনা এণ্ডাৰছনৰ সৈতে বৈঠকত মিলিত হয়। দুয়োজন নেতাৰ মাজত এইখন প্ৰথম বৈঠক আছিল। ভাৰত আৰু ছুইডেনৰ মাজত দীৰ্ঘকাল ধৰি ঘনিষ্ঠ সম্পৰ্ক আছে; যি সমান মূল্য, শক্তিশালী বাণিজ্য, বিনিয়োগ তথা গৱেষণা আৰু বিকাশৰ ক্ষেত্ৰত পাৰস্পৰিক সহযোগিতা আৰু বৈশ্বিক শান্তি, সুৰক্ষা আৰু বিকাশৰ বাবে সমান দৃষ্টিকোণৰ ওপৰত আধাৰিত। নৱোন্মেষণ, প্ৰযুক্তি, বিনিয়োগ আৰু গৱেষণা আৰু বিকাশ সহযোগিতা; এই আধুনিক সম্বন্ধৰ আধাৰ স্তম্ভ। ইয়াৰ আগতে ভাৰত-নৰ্ডিক শিখৰ সন্মিলন উপলক্ষে প্ৰধানমন্ত্ৰী মোদীৰ ২০১৮ৰ ছুইডেন যাত্ৰাৰ সময়ত, দুয়ো পক্ষই এক ব্যাপক সংযুক্ত কাৰ্য যোজনাৰ অংগীকাৰ কৰিছিল আৰু এক সংযুক্ত নৱোন্মেষণ বুজাবুজিত হস্তাক্ষৰ কৰিছিল। আজিৰ বৈঠকত দুয়োজন নেতাই দ্বিপাক্ষিক বুজাবুজিত হোৱা প্ৰগতিৰ সমীক্ষা কৰে। তেওঁলোকে লীড আইটি পদক্ষেপৰ প্ৰগতিৰ ওপৰতো সন্তুষ্টি প্ৰকাশ কৰে। এয়া ২০১৯ত আয়োজিত সংযুক্ত ৰাষ্ট্ৰ জলবায়ু কাৰ্য শিখৰ সন্মিলনত উদ্যোগ পৰিৱৰ্তনত নেতৃত্ব সমূহ (লীডআইটি)ৰ গঠন কৰিবলৈ ভাৰত-ছুইডেনৰ সংযুক্ত বৈশ্বিক পদক্ষেপ আছিল, যাতে পৃথিৱীৰ সবাতোকৈ অধিক গ্ৰীণহাউছ গেছ (জিএইচজি) উৎসৰ্জক উদ্যোগৰ কম কাৰ্বন অৰ্থনৈতিক ব্যৱস্থাৰ দিশত আগবঢ়াৰ মাৰ্গদৰ্শন কৰিব পৰা যায়। ইয়াৰ সদস্যপদ ১৬খন দেশ আৰু ১৯টা কোম্পানীৰ সৈতে মিলি এতিয়া ৩৫ হ'লগৈ। দুয়োজন নেতাই নৱোন্মেষণ, জলবায়ু প্ৰযুক্তি, জলবায়ু কাৰ্য, সেউজ হাইড্ৰজেন, অন্তৰিক্ষ, প্ৰতিৰক্ষা, নাগৰিক উন্নয়ন, আৰ্কটিক, ধ্ৰুবীয় গৱেষণা, স্থায়ী খনন আৰু বাণিজ্য তথা অৰ্থনৈতিক সম্বন্ধৰ দৰে ক্ষেত্ৰসমূহত সহযোগিতা আৰু শক্তিশালী কৰাৰ সম্ভাৱনাৰ ওপৰতো আলোচনা কৰে। মাণ্ডলিক আৰু বৈশ্বিক উন্নয়নৰ ওপৰতো আলোচনা হয়।